Billene av denne slekten er bittesmå (gjerne 1–2 millimeter) og blanke, og har mørkbrunlige kortvinger. Kroppen er pæreformet. Hodet er trapésformet, med små, runde fasettøyne og groper i pannen. Antennene er middels kraftige. Maksillepalpene er lange, det ytterste leddet ganske stort. De ytterste leddene danner en kølle. Pronotum er forholdsvis lite, med rundede sider, bredest omtrent i midten, med runde, dype groper. Dekkvingene dekker omtrent halve bakkroppen, og er blanke og rundede. Bakkroppsleddene er ganske korte; det aller meste av den synlige delen av bakkroppen er dekket av ett ryggledd. Beina er nokså lange, og leggene er litt krumme.